
Biztosabb üdülési lehetőségek az új európai uniós szabályozással?!

Az Európai Parlament által jóváhagyott új irányelv tervezete az üdülési jog megszerzésénél már nemcsak a vállalkozások tájékoztatási kötelezettségét, a foglaló és előlegkérés tilalmát, valamint a fogyasztónak biztosított gondolkodási, és így elállási időt szabályozza, hanem új rendelkezéseivel fokozottabb védelmet biztosít a fogyasztóknak. Az új rendelkezések  azonos versenyfeltételeket teremtenek az eladók számára is az Európai Unióban. 

Az ingatlanok időben megosztott használati joga (nemzetközi szóhasználatban „timeshare”) lehetővé teszi azt, hogy az üdülési jog megvásárlásával azok is nyugodtan nyaralhatnak, akik nem tudnak egy hétvégi házat megvenni, azonban legalább három éven keresztül ugyanazon az üdülőhelyen szeretnének pihenni. Egy 1994-es európai uniós irányelv már eddig is szabályozta ezt a területet, azonban a joghézagok, így a tisztességtelen kereskedők feltünése miatt a fogyasztók a nyaralásokról szóló szerződéseket fenntartásokkal fogadták. 

Az új  rendelkezések a piacon feltűnő új termékekre, az ingókra (hajók, lakókocsik használatára) is vonatkoznak, a védelem már a három évnél rövidebb időszakra kötött szerződésekre, valamint a használati jog viszonteladására és cseréjére is kiterjed, az üdülési klubok esetében pedig szigorúbb szabályok érvényesülnek, az üdülni vágyók nagyobb védelmet kapnak az új irányelvnek köszönhetően. Amennyiben az Európai Unió Tanácsa is jóváhagyja a kezdeményezést, a tagállamoknak kötelező lesz átültetni az új jogszabályt. Azonban a fokozott védelem ellenére is körültekintően kell eljárni szerződéskötéskor, mivel az éves fenntartási költségek jelentős kiadásokat jelentenek!

